সদ্য শেষ হয়েছে ভারত-ইংল্যান্ডের চতুর্থ টেস্ট। পর পর তিন ম্যাচে কুকবাহিনীকে পরাস্ত করে ইতিমধ্যেই সিরিজ পকেটে ভরে নিয়েছে ভারত। গত ম্যাচের পরে একথা অন্তত বুঝতে কারও বাকি নেই যে ভারতীয় ক্রিকেটের শেষ কথা এখন বিরাট কোহলি।  ধারাবাহিকভাবে নিজের পারফরম্যান্সের মান বজায় রেখেছেন সিরিজের শুরু থেকেই। সঙ্গে সমান তালে নেতৃত্ব দিয়েছেন দলকে। চতুর্থ টেস্টে ম্যাচের সেরাও হয়েছেন তিনিই। তাঁর ৩৪০ বলে ২৩৫ রানের ইনিংসে মোহিত ক্রিকেটবিশ্ব।  সম্প্রতি ভারত অধিনায়ক সৌরভ গঙ্গোপাধ্যায়ও ভূয়সী প্রশংসা করেছেন কোহলির।
তবে এরই মাঝে কোহলির খেলা নিয়ে মন্তব্য করলেন ওয়েস্ট ইন্ডিজের ব্যাটসম্যান ক্রিস গেইল। বাঁহাতি এই ওয়েস্ট ইন্ডিয়ান ব্যাটসম্যান এক সর্বভারতীয় সংবাদমাধ্যমকে দেওয়া সাক্ষাৎকারে সদ্য জানিয়েছেন তিনি মোটেই বিচলিত হননি কোহলির ডবল সেঞ্চুরির পরে। তাঁর কথায়, ‘বিরাট একজন অত্যন্ত ভাল ব্যাটসম্যান, সেটা আমরা সবাই জানি। ও যেটা করেছে গত ম্যাচে, তা আমাকে বিন্দুমাত্র অবাক করেনি। ক্রিকেট দুনিয়ার আরও অনেক কিছু ওর থেকে পাওয়া বাকি রয়েছে।’

তাঁর এ হেন মন্তব্যের পরে ওয়াকিবহাল মহলের একাংশ মনে করছেন, কোহলির ২০০  ক্রিকেট প্রেমীদের খুশি করলেও খুশি করতে পারেনি ওয়েস্ট ইন্ডিয়ান রান মেশিনকে।  অনেকে আবার এও মনে করছেন, ডবল সেঞ্চুরির পরে কোহলিকে নিয়ে যে উন্মাদনা চলছে, তা গেইলের পছন্দ নয়। কারণ তিনি নিজেও একসময় এক ইনিংসে ৩৩৩ রান করেছেন ২০১০ সালে। তবে যে যাই ভেবে নিক না কেন, এ কথা স্পষ্ট যে কোহলিকে অসম্মান করার জন্য কিছু বলতে চাননি গেইল। কোহলির থেকে তাঁর প্রত্যাশা আরও বেশি— এমনটাই বোঝাতে চেয়েছেন তিনি।